ดอกเบี้ยไม่เพี้ยนยอดกู้พุ่งดันขาขึ้น
ธปท.แจง สบน.กู้เงินดอกเบี้ยสูงเป็นไปตามกลไกตลาดและอุปสงค์ในตลาดเงินที่สูงขึ้น ทำให้ต้นทุนเงินสูงขึ้น
31 พ.ค. 2555

ธปท.แจง สบน.กู้เงินดอกเบี้ยสูงเป็นไปตามกลไกตลาดและอุปสงค์ในตลาดเงินที่สูงขึ้น ทำให้ต้นทุนเงินสูงขึ้น 
นายประสาร ไตรรัตน์วรกุล ผู้ว่าการธนาคารแห่งประเทศไทย (ธปท.) กล่าวว่า การที่สำนักงานบริหารหนี้สาธารณะ (สบน.) กู้เงินในตลาดเงินระยะสั้นได้ดอกเบี้ยสูงกว่าดอกเบี้ยนโยบายและดอกเบี้ยไบบอร์นั้น เท่าที่ติดตามดูมาในระยะ 5 เดือนที่ผ่านมาจะเห็นว่าเงินฝากธนาคารพาณิชย์มีต้นทุนที่สูงขึ้น 0.07% จากการเก็บค่าธรรมเนียมที่เดิมจ่ายแค่ 0.4% ของฐานเงินฝากเป็น 0.47% ซึ่งเสมือนจ่ายภาษีชนิดหนึ่งมาใช้หนี้กองทุน เพื่อการฟื้นฟูและพัฒนาระบบสถาบันการเงินตามกฎหมาย
ขณะที่ตั๋วแลกเงินหรือตั๋วบี/อี ก็มีต้นทุนเพิ่มขึ้น 0.46% จากเดิมที่ไม่เคยเก็บ จึงถือเป็นต้นทุนที่เพิ่มขึ้น
“เมื่อตลาดการเงินต้นทุนเพิ่ม จึงทำให้ต้นทุนอื่นก็ต้องเพิ่มตามกลไกตลาด ประกอบกับเศรษฐกิจไทยฟื้นตัวได้ดี เข้มแข็งพอสมควร ทำให้ตลาดมีการคาดการณ์ในระยะ 6 เดือนข้างหน้าว่า ดอกเบี้ยน่าจะปรับขึ้นอีกประมาณ 0.25% และบวกกับสินเชื่อของธนาคารพาณิชย์ก็ขยายตัวสูง เมื่อภาครัฐก็มีการกู้เงินเยอะ มีการออกตั๋วสัญญาใช้เงิน (ตั๋วพีเอ็น) จำนวนมาก ซึ่งปัจจัยเหล่านี้เป็นอุปสงค์ที่เพิ่มขึ้นของตลาดด้วย ต้นทุนก็ย่อมเพิ่มขึ้นบ้าง เป็นเรื่องปกติของกลไกตลาด ไม่ได้ผิดปกติ” นายประสาร กล่าว
สถานการณ์เช่นนี้ ทำให้ตลาดคาดการณ์ว่าดอกเบี้ยจะสูงขึ้นได้ เพราะถ้าปริมาณเงินในตลาดมีเท่าเดิมแต่ความต้องการสูงขึ้น ดอกเบี้ยก็สูงขึ้นได้อยู่ที่กลไกตลาด ถ้าสิ้นวันแล้วธนาคารปล่อยกู้ได้ไม่หมด มีเงินเหลือก็ต้องมาปล่อยกู้ช่องทางสุดท้ายที่ดอกเบี้ยที่กำหนด 3% แต่ถ้าวันนั้นสภาพคล่องเหลือน้อย ดอกเบี้ยก็สูงกว่า 3%